ddrg/super_eurlex huggingface dataset:
KIRJALLINEN KYSYMYS E-0584/02 esittäjä(t): Jacqueline Foster (PPE-DE) komissiolle. Postipalvelut.



Virallinen lehti nro 052 E , 06/03/2003 s. 0011 - 0011



KIRJALLINEN KYSYMYS E-0584/02 esittäjä(t): Jacqueline Foster (PPE-DE) komissiolle (5. maaliskuuta 2002) Aihe: Postipalvelut Jotkut Euroopan unionin postipalvelujen tarjoajat saattavat käyttää euron käyttöönottoa tekosyynä kirjemaksujen nostamiseen ilman mitään pätevää syytä, kuten joillakin muilla aloilla on tehty. Komission on erittäin tärkeää varmistaa, etteivät eurooppalaiset kuluttajat joudu maksamaan kalliimpia kirjemaksuja euron käyttöönoton vuoksi. Voiko komissio vakuuttaa ryhtyvänsä asianmukaisiin toimiin sen varmistamiseksi, ettei kirjemaksuja nosteta aiheettomasti euron käyttöönoton vuoksi? Frederik Bolkesteinin komission puolesta antama vastaus (17. huhtikuuta 2002) Postidirektiivin(1) mukaan jäsenvaltioiden on varmistettava, että yleispalveluihin kuuluvien postipalvelujen hinnat ovat kohtuullisia ja kustannuksiin sovitettuja. Tämän vaatimuksen noudattamisen valvominen on lähinnä jäsenvaltioiden vastuulla. Ne harjoittavat valvontaa sääntelyviranomaistensa kautta. Vaikka euroon siirryttäessä ei otettu käyttöön mitään erityismenettelyjä postimaksujen korotusten valvomiseksi, komissio valvoo jatkuvasti postimaksujen korotuksia jäsenvaltioissa ja voisi mahdollisesti puuttua asiaan joko postidirektiivin tai kilpailusääntöjen perusteella, jos olisi merkkejä siitä, että jokin tietty hinnankorotus ei ole oikeutettu. Komissio on toistuvasti korostanut, että euroon siirtymistä ei saisi pitää perusteena hinnankorotuksiin. Jäsenvaltiot olivat lisäksi yksimielisiä siitä, että viranomaisten olisi oltava hyvänä esimerkkinä niin, että ne eivät nosta valvonnassaan olevien palvelujen hintoja tai kustannuksia (esim. tariffeja, veroja ja tukia). Tähän mennessä komissio ei ole nähnyt viitteitä siitä, että euron käyttöönotto sinänsä olisi johtanut aiheettomiin postimaksujen korotuksiin. Komissio kuitenkin pysyy valppaana tässä asiassa, ja jos se näkee merkkejä aiheettomista korotuksista, se ottaa asian esille kyseisen jäsenvaltion toimivaltaisen viranomaisen kanssa. (1) Euroopan parlamentin ja neuvoston Direktiivi 97/67/EY, annettu 15 päivänä joulukuuta 1997, yhteisön postipalvelujen sisämarkkinoiden kehittämistä ja palvelun laadun parantamista koskevista yhteisistä säännöistä. EYVL L 15, 21.1.1998.
KIRJALLINEN KYSYMYS E-2149/02 esittäjä(t): Fernando Fernández Martín (PPE-DE) komissiolle. Madagaskar.



Virallinen lehti nro 092 E , 17/04/2003 s. 0113 - 0114



KIRJALLINEN KYSYMYS E-2149/02 esittäjä(t): Fernando Fernández Martín (PPE-DE) komissiolle (18. heinäkuuta 2002) Aihe: Madagaskar Voisiko komissio kertoa, mille Madagaskaria koskeville hankkeille on myönnetty Euroopan unionin rahoitusta vuoden 2001 talousarviosta ja mikä on investointien kokonaismäärä kyseisenä vuonna? Poul Nielsonin komission puolesta antamayhteinen vastauskirjallisiin kysymyksiin E-1867/02, E-1868/02, E-1869/02, E-1870/02,E-1871/02, E-1872/02, E-1873/02, E-1874/02, E-1875/02, E-1876/02, E-1877/02, E-1878/02,E-1879/02, E-1880/02, E-1881/02, E-1882/02, E-1883/02, E-1884/02, E-1908/02, E-1909/02,E-1996/02, E-1997/02, E-1998/02, E-1999/02, E-2000/02, E-2001/02, E-2002/02, E-2003/02,E-2004/02, E-2005/02, E-2006/02, E-2007/02, E-2008/02, E-2009/02, E-2134/02, E-2135/02,E-2136/02, E-2137/02, E-2138/02, E-2139/02, E-2140/02, E-2141/02, E-2142/02, E-2143/02,E-2144/02, E-2145/02, E-2146/02, E-2147/02, E-2148/02, E-2149/02, E-2150/02, E-2151/02,E-2152/02, E-2153/02, E-2154/02 ja E-2155/02 (23. syyskuuta 2002) Vastauksen pituuden vuoksi komissio lähettää suoraan arvoisalle parlamentin jäsenelle ja parlamentin sihteeristöön taulukon, josta näkyvät pyydetyt tiedot. On syytä huomata, että maakohtaisessa yhteenvetotaulukossa olevat tiedot löytyvät myös EY:n ulkoisen avun täytäntöönpanoa koskevan vuosikertomuksen osasta Rahoitustaulukot.
KIRJALLINEN KYSYMYS E-2792/02 esittäjä(t): Stavros Xarchakos (PPE-DE) komissiolle. Eläintautien valvonta Kreikassa.



Virallinen lehti nro 092 E , 17/04/2003 s. 0212 - 0213



KIRJALLINEN KYSYMYS E-2792/02 esittäjä(t): Stavros Xarchakos (PPE-DE) komissiolle (4. lokakuuta 2002) Aihe: Eläintautien valvonta Kreikassa Komissio julkisti jokin aika sitten kertomukset DG(SANCO)/8551/2002 ja DG(SANCO)/8505/2002, jotka koskevat vastaavasti suu- ja sorkkatautia ja riistaeläinten lihaa. Näissä kertomuksissa on täydellinen kuvaus Kreikan tilanteesta, mitä tulee henkilöstön ja tarkastettujen näytteiden ristiintarkastuksen puuttumiseen. Lisäksi mainitaan, että eläinlääkintäalan laitosten hätätilanteisiin käytettävissä olevat varat ovat joko rajalliset tai olemattomat, ja voimakasta arvostelua on kohdistettu tietotekniikan puuttumiseen (mikrot, faksit jne.) sekä rakennuksissa ilmeneviin puutteisiin, joita esiintyy valtion valvontayksiköissä. Ovatko kreikkalaiset viranomaiset kyseenalaistaneet EU:n suorittamien tarkastusten perusteella esitetyt huomautukset? Onko suu- ja sorkkataudin sekä klassisen sikaruton vaara täysin eliminoitu Kreikassa? Suoritetaanko kunnollisia tarkastuksia, jotta riistaeläinten (villien tai kasvatettujen) sekä jäniksenlihan nauttiminen olisi täysin turvallista Kreikassa? David Byrnen komission puolesta antama vastaus (6. marraskuuta 2002) Kreikan viranomaiset ovat reagoineet näihin tarkastusmatkoja koskeviin kertomusluonnoksiin. Ne esittivät joitakin täsmennyksiä kertomuksessa DG(SANCO)8551/2002 esitettyihin havaintoihin, mutta ne eivät puuttuneet kertomukseen DG(SANCO)8505/2002. Samalla ne antoivat alustavia tietoja kummassakin kertomuksessa esitettyjen suositusten perusteella toteutetuista toimista. Vastaukset otetaan asianmukaisesti huomioon parlamentille 31. heinäkuuta 2002 (DG(SANCO)/8551/2002) ja 13. syyskuuta 2002 (DG(SANCO)/8505/2002) lähetetyissä lopullisissa tarkastuskertomuksissa. Lisäksi molemmat loppuraportit ja Kreikan viranomaisten esittämät huomautukset ovat nähtävillä terveys- ja kuluttaja-asioiden pääosaston Internet-sivustolla(1). Komissiolla ei ole mitään syytä katsoa, että Kreikassa olisi tällä hetkellä joko suu- ja sorkkatautia tai klassista sikaruttoa. Kreikan viranomaisten on eläintaudeista ilmoittamisesta yhteisössä 21 päivänä joulukuuta 1982 annetun neuvoston direktiivin 82/894/ETY(2) mukaan ilmoitettava komissiolle jommankumman taudin primääritautipesäkkeen havaitsemisesta 24 tunnin kuluessa. Vastaanotettuaan Kreikan alustavan vastauksen kertomukseen DG(SANCO)/8505/2002 elintarvike- ja eläinlääkintätoimisto muistutti Kreikan viranomaisia 10. lokakuuta 2002 päivätyllä kirjeellään siitä, että niiden on esitettävä toimintasuunnitelma, jossa selostetaan kertomuksessa esitettyjen päätelmien ja suositusten mukaiset lisätoimet. Kreikan viranomaisten vastausta odotetaan parhaillaan. Komissio jatkaa riistan- ja kaninliha-alojen tilanteen seuraamista Kreikassa sen varmistamiseksi, että yhteisön lainsäädännön vaatimuksia noudatetaan. (1) http://europa.eu.int/comm/food/fs/inspections/vi/reports/greece/vi_rep_gree_8505-2002_en.pdf. (2) EYVL L 378, 31.12.1982.
KIRJALLINEN KYSYMYS E-2693/02 esittäjä(t): Bart Staes (Verts/ALE) komissiolle. Aseiden yhdenmukainen rekisteröintijärjestelmä.



Virallinen lehti nro 052 E , 06/03/2003 s. 0199 - 0200



KIRJALLINEN KYSYMYS E-2693/02 esittäjä(t): Bart Staes (Verts/ALE) komissiolle (26. syyskuuta 2002) Aihe: Aseiden yhdenmukainen rekisteröintijärjestelmä Useilla asevalmistajilla on järjestelmä tuottamiensa aseiden tunnistamiseksi ja rekisteröimiseksi. Useimmiten aseen osaan tai osiin merkitään sarjanumeroita. EU-valtioiden keskinäinen tietojen vaihto merkintätavoista on kuitenkin puutteellista. Nykyiset merkinnät voidaan sitä paitsi poistaa joskus hyvinkin helposti. Eri syistä yksinkertaisen, tehokkaan ja yleisesti sovellettavissa olevan tekniikan käyttöönoton tarve on kasvanut. Merkintöjä koskevat tiedot voidaan tallettaa kansalliseen rekisteriin, jotta jälkikäteen olisi mahdollista selvittää, mitä kautta aseet ovat päätyneet konfliktialueelle. Aikooko komissio ryhtyä toimiin aseiden yhdenmukaista rekisteröintiä EU:ssa koskevien asianmukaisten sääntöjen kehittämiseksi? Jos vastaus on kielteinen, miksi komissio ei aio ryhtyä kyseisiin toimiin? Frederik Bolkesteinin komission puolesta antama vastaus (22. lokakuuta 2002) Tuliaseiden riittävä ja yleinen merkintä ja rekisteröinti on olennainen tekijä aseiden jäljitettävyyden kannalta. Komissio on täysin tietoinen tästä tarpeesta. Aseiden hankinnan ja hallussapidon valvonnasta 18 päivänä kesäkuuta 1991 annetun neuvoston direktiivin 91/477/ETY(1), joka koskee myös aseiden siirtämistä jäsenvaltioiden välillä, 4 artiklassa säädetään jo, että asekauppiaiden on pidettävä rekisteriä, johon kirjataan kaikki tärkeimpiin luokkiin kuuluvien tuliaseiden saapumiset ja lähdöt sekä aseen tunnistamiseen tarvittavat tiedot, erityisesti tyyppi, merkki, malli, kaliiperi ja valmistusnumero sekä toimittajan ja hankkijan nimet ja osoitteet. Direktiiviä on piakkoin tarkistettava erityisesti siksi, että komissio yhteisön nimissä ja jäsenvaltiot ovat allekirjoittaneet Yhdistyneiden kansakuntien pöytäkirjan, joka koskee ampuma-aseiden laittoman valmistuksen ja laittoman kaupan torjuntaa. Pöytäkirja sisältää aseiden merkintää koskevia täsmällisiä säännöksiä, joiden saattamista osaksi yhteisön lainsäädäntöä komissio tutkii. On huomattava, että pöytäkirjassa määrätään myös, että allekirjoittaneiden valtioiden on kannustettava aseteollisuuksiaan kehittämään toimenpiteitä, joiden tarkoituksena on estää merkintöjen poistaminen ja muuttaminen. Vastauksena arvoisan parlamentin jäsenen huoleen on myös huomautettava, että pöytäkirjalla nostetaan ampuma-aseita koskevien tietojen vähimmäissäilytysaika kymmeneen vuoteen direktiivin viidestä vuodesta. (1) EYVL L 256, 13.9.1991.
KIRJALLINEN KYSYMYS P-1748/02 esittäjä(t): Torben Lund (PSE) komissiolle. Koirien ja kissojen pahoinpitely.



Virallinen lehti nro 092 E , 17/04/2003 s. 0089 - 0089



KIRJALLINEN KYSYMYS P-1748/02 esittäjä(t): Torben Lund (PSE) komissiolle (11. kesäkuuta 2002) Aihe: Koirien ja kissojen pahoinpitely Tanskalainen tv-kanava TV2 esitti äskettäin TV2-Dokumentaren -ohjelmasarjassa jakson nimeltä Elävänä nyljetyt. Dokumenttifilmissä näytettiin, kuinka kissoja ja koiria pyydystään ja ripustetaan tuskaisina rautalankoihin, minkä jälkeen ne nyljetään elävinä. Ohjelman mukaan tätä tapaa käytetään ainakin Kiinassa ja Thaimaassa. Tämä on raakamaista eläinrääkkäystä. Ohjelman tietojen mukaan Italia ja Yhdysvallat ovat kieltäneet tällä julmalla ja täysin tuomittavalla tavalla valmistettujen nahkojen ja turkisten maahantuonnin. Edellä mainitun perusteella pyydän komissiota ilmoittamaan, aikooko komissio antaa ehdotuksen vastaavan tuontikiellon määräämisestä koskemaan koko EU-aluetta. Pascal Lamyn komission puolesta antama vastaus (22. heinäkuuta 2002) Kysymystä kissojen ja koirien turkiksia koskevasta kauppapoliittisesta aloitteesta (kissojen ja koirien turkisten tuontikielto) ei pitäisi käsitellä erillään yleisemmästä sisäpoliittisesta kysymyksestä, joka koskee kissojen ja koirien turkisten tuotantoa ja kaupan pitämistä sisämarkkinoilla. Yhteisen kauppapolitiikan on katsottava täydentävän yhtenäismarkkinoita: kaupan rajoitusten voidaan katsoa olevan syrjiviä ja haittaavan kansallisen kohtelun periaatteen toteutumista, jos samaan aikaan ei oteta käyttöön vaikutukseltaan vastaavia toimenpiteitä kotimaisessa tuotannossa ja kaupan pitämisessä. Turkistuotantoon liittyvät huolet eläinten hyvinvoinnista EU:ssa on jo olemassa yhteisön lainsäädäntöä. Yhteisö on antanut neuvoston direktiivit 98/58/EY(1) ja 93/119/ETY(2), joita sovelletaan kaikkiin kaupallisia tarkoitusperiä, turkistuotanto mukaan luettuna, varten kasvatettaviin eläimiin. Lisäksi tuotantoeläinten suojelua koskevan Euroopan neuvoston yleissopimuksen yhteydessä annettiin vuonna 1999 turkiseläimiä koskevia suosituksia. Mahdollisuus soveltaa kyseisiä toimenpiteitä EU:n ja Euroopan neuvoston ulkopuolisiin maihin on kuitenkin rajallinen. Tästä syystä komissio ei aio ehdottaa koirien ja kissojen turkiskauppaa koskevaa lainsäädäntöä, vaan päätös mahdollisten toimenpiteiden toteuttamisesta jätetään yksittäisille jäsenvaltioille. (1) Neuvoston direktiivi 98/58/EY, annettu 20. heinäkuuta 1998, tuotantoeläinten suojelusta (EYVL L 221, 8.8.1998). (2) Neuvoston direktiivi 93/119/EY, annettu 22. joulukuuta 1993, eläinten suojelusta teurastus- tai lopettamishetkellä (EYVL L 340, 31.12.1993).
KIRJALLINEN KYSYMYS E-1606/02 esittäjä(t): Chris Davies (ELDR) komissiolle. Delfiinikuolemat.



Virallinen lehti nro 309 E , 12/12/2002 s. 0143 - 0143



KIRJALLINEN KYSYMYS E-1606/02 esittäjä(t): Chris Davies (ELDR) komissiolle (5. kesäkuuta 2002) Aihe: Delfiinikuolemat Onko komissio sitä mieltä, että kaupallisen kalastuksen sivusaaliina EU:n vesillä jää verkkoihin ja kuolee delfiinejä enemmän kuin 1,7 prosenttia kannasta, mitä määrää luontotyyppidirektiivissä ei pidetä hyväksyttävänä? Pitääkö komissio paritroolauksen vaikutuksia huolestuttavina, kun otetaan huomioon, että valkotonnikalaa koskevien tietojen mukaan vuonna 1999 yhdessä ainoassa verkossa oli 30 delfiiniä? Millaista tutkimusta komissio toteuttaa tällä alalla, ja mitä toimia se ehdottaa toteutettaviksi, jotta EU:n vesillä verkkoihin jäävien delfiinien määrä ei ylittäisi kestävän kehityksen mukaista tasoa? Franz Fischlerin komission puolesta antama vastaus (28. kesäkuuta 2002) Kansainvälisen merentutkimusneuvoston (ICES) raporttien mukaan kalastuksen aikana kuolevien delfiinien määrää on vaikea arvioida tarkasti, koska delfiinikantojen rakenteesta ei ole yksityiskohtaisia tietoja. Samoista raporteista käy kuitenkin ilmi, etteivät nämä kuolemat aiheuta delfiinikannoille välitöntä vaaraa. Pyydämme arvoisaa jäsentä kiinnittämään huomiota siihen, että ns. luontotyyppidirektiivissä(1) ei määritetä sallittavia kuolleisuusmääriä, vaan viitataan pelkästään suotuisan suojelun tasoon tai merkittävään kielteiseen vaikutukseen kyseisiin lajeihin. Vaikka delfiineihin ei kohdistukaan välitöntä vaaraa, komissio on erittäin huolestunut niiden kuolemista ja etenkin pelagisen paritroolauksen aiheuttamista kuolemista, joihin parlamentin jäsenkin viittaa. Jotta komissio voisi esittää lainsäädäntöehdotuksia, joilla ongelma voitaisiin torjua myöhemmin kuluvana vuonna, se saa parhaillaan yksityiskohtaista tieteellistä neuvontaa tässä ja muissa asiaan liittyvissä kysymyksissä, jotka koskevat kalastuksessa sivusaaliina saatavia valaita. Vaikka tutkimusten toteuttaminen tällä alalla kuuluukin jäsenvaltioiden toimialaan ja velvollisuuksiin, komissio kannustaa tutkimustoimintaa osana edellä mainittuja aloitteita asettamalla tutkimukset yhdeksi painopistealueeksi. (1) Neuvoston direktiivi 92/43/ETY, annettu 21 päivänä toukokuuta 1992, luontotyyppien sekä luonnonvaraisen eläimistön ja kasviston suojelusta, EYVL L 206, 22.7.1992.
KIRJALLINEN KYSYMYS E-1692/02 esittäjä(t): Robert Evans (PSE) komissiolle. Euroopan parlamentin 18. tammikuuta 2001 hyväksymä päätöslauselma tieliikenteen turvallisuudesta.



Virallinen lehti nro 309 E , 12/12/2002 s. 0150 - 0151



KIRJALLINEN KYSYMYS E-1692/02 esittäjä(t): Robert Evans (PSE) komissiolle (12. kesäkuuta 2002) Aihe: Euroopan parlamentin 18. tammikuuta 2001 hyväksymä päätöslauselma tieliikenteen turvallisuudesta Voiko komissio kertoa, miten 18. tammikuuta 2001 hyväksytyssä Euroopan parlamentin päätöslauselmassa tieliikenteen turvallisuudesta vahvistettujen toimenpiteiden ja tavoitteiden toteuttamisessa on edistytty? Loyola de Palacion komission puolesta antama vastaus (1. elokuuta 2002) Aikaisempina vuosina toteutettujen toimenpiteiden lisäksi komissio on käynnistänyt sarjan uusia toimenpiteitä, joiden tarkoituksena on saada tieliikenteen kuolonuhrien määrä puolittumaan vuoteen 2010 mennessä kuten liikennepolitiikka koskevassa valkoisessa kirjassa(1) ehdotetaan. Tällaisia toimenpiteitä ovat esimerkiksi seuraavat: - nopeudenrajoittimia, turvavyön käyttöä, ammattikuljettajien työaikaa ja moottoriajoneuvojen etuosia koskevat ehdotukset, jotka ovat parhaillaan käsiteltävänä muissa toimielimissä - tieliikenneonnettomuuksien tietokannan luominen ja levittäminen (ensimmäinen sarja onnettomuustilastoja on jo saatavilla Europa-palvelimella) - laajat tiedotuskampanjat, joiden aiheena ovat erityisesti alkoholi ja nuorten tiellä liikkujien käyttäytyminen - jäsenvaltioiden valvontaelinten välisen yhteistyön tehostaminen erityisesti liikennepoliisiyhteistyön avulla - siirtyminen toteuttamaan kuudetta tutkimusohjelmaa, jossa otetaan erittäin hyvin huomioon liikenneturvallisuus - erilaiset suunnitelmat ja tutkimukset, jotka koskevat teillä liikkujien käyttäytymistä, ajoneuvotekniikkaa, tieliikenteen infrastruktuuria ja tekniikkaa sekä lääkkeiden ja huumeiden käytön ehkäisemistä. Komissio aikoo piakkoin antaa yhteisön liikenneturvallisuutta koskevan tiedonannon, jossa esitetään edellä mainittujen toimenpiteiden ja uusien toimenpiteiden toteuttamista. (1) Eurooppalainen liikennepolitiikka vuoteen 2010: valintojen aika (KOM(2001) 370 lopullinen).
KIRJALLINEN KYSYMYS E-1905/02 esittäjä(t): Graham Watson (ELDR) komissiolle. Huonokuuloisia henkilöitä haittaavat läpitunkevat ja takovat äänet.



Virallinen lehti nro 309 E , 12/12/2002 s. 0172 - 0173



KIRJALLINEN KYSYMYS E-1905/02 esittäjä(t): Graham Watson (ELDR) komissiolle (2. heinäkuuta 2002) Aihe: Huonokuuloisia henkilöitä haittaavat läpitunkevat ja takovat äänet Tietääkö komissio, että televisiosta lähtee läpitunkevia ja takovia ääniä, jotka aiheuttavat ongelmia huonokuuloisille? Aikooko komissio ryhtyä tutkimaan asiaa? David Byrnen komission puolesta antama vastaus (20. syyskuuta 2002) Komissio ei ole tietoinen nimenomaan televisiolähetysten ääniin liittyvistä kuuloelinten vammoista. Kyseisten tuotteiden turvallisuus varmistetaan siten, että ne vastaavat markkinoille saattamista koskevia eurooppalaisia normeja. Turvallisuus voidaan kuitenkin taata ainoastaan, jos tuotetta käytetään valmistajan tarkoittamissa tavanomaisissa käyttöolosuhteissa. Komissio ei nykytilanteessa aio käynnistää erityisiä tutkimustoimia tällä alalla.
KIRJALLINEN KYSYMYS E-2045/02 esittäjä(t): Christopher Huhne (ELDR) komissiolle. Taseanalyysit.



Virallinen lehti nro 028 E , 06/02/2003 s. 0175 - 0175



KIRJALLINEN KYSYMYS E-2045/02 esittäjä(t): Christopher Huhne (ELDR) komissiolle (10. heinäkuuta 2002) Aihe: Taseanalyysit Mitkä jäsenvaltiot laativat jonkinlaisia arvioita kunkin talouden alan taseesta, julkinen sektori mukaan lukien? Voiko komissio ilmoittaa viimeisimmät saatavilla olevat tasetta ja nettoarvoa koskevat luvut niistä jäsenvaltioista, jotka laativat arvion julkisen sektorin taseesta? Pedro Solbes Miran komission puolesta antama vastaus (9. elokuuta 2002) Euroopan kansantalouden tilinpitojärjestelmän (ESA95) tietojen lähettämisohjelman(1) mukaan kaikkien jäsenvaltioiden on tehtävä sektorikohtainen sulautettu ja sulauttamaton tase rahoitusvaroista ja veloista, lukuun ottamatta kolmea jäsenvaltioita, joihin sovelletaan poikkeusta. Nämä kolme jäsenvaltiota ovat Kreikka, Irlanti ja Luxemburg (ensimmäinen toimitus vuonna 2005). Muutamia tietoja rahoitusvaroista on jo saatavilla; Eurostat ei ole vielä julkaissut tietoja julkisyhteisöjen saamisista ja veloista. (1) Neuvoston asetus (EY) N:o 2223/96, 25. kesäkuuta 1996, Euroopan kansantalouden tilinpito- ja aluetilinpitojärjestelmästä yhteisössä, liitteen B taulukko 7 EYVL L 310, 30.11.1996.
KIRJALLINEN KYSYMYS E-1792/02 esittäjä(t): Miquel Mayol i Raynal (Verts/ALE) komissiolle. Port-Vendresin (F66) sataman rakennushanke.



Virallinen lehti nro 028 E , 06/02/2003 s. 0137 - 0137



KIRJALLINEN KYSYMYS E-1792/02 esittäjä(t): Miquel Mayol i Raynal (Verts/ALE) komissiolle (24. kesäkuuta 2002) Aihe: Port-Vendresin (F66) sataman rakennushanke Katalonialaisessa Port-Vendresin satamassa, joka sijaitsee Roussillonissa Ranskan Itä-Pyreneiden departementissa, on aloitettu 11. heinäkuuta 2000 annettuun säädökseen perustuvat aluekehityssuunnitelman mukaiset rakennustyöt. Suuri osa Port-Vendresin asukkaista, jotka ovat perustaneet yhdistyksen nimeltä Ensemble pour Port-Vendres (yhdessä Port-Vendresin puolesta), on kyseenalaistanut tämän hankkeen, joka saa yhteisön taloudellista tukea (EAKR). Yhdistys valitti komission jäsenelle Michel Barnierille 28. toukokuuta 2001 lähettämässään kirjelmässä, että rakennustyöt, etenkin jos kunnan kaksi viimeistä rantaa päällystetään betonilla, aiheuttavat korjaamattomia vahinkoja alueella, jota itse asiassa pitäisi suojella. Voiko komissio tarkastaa, onko tämä hanke todella saanut tukea yhteisön varoista? Jos näin on, voiko komissio varmistaa, ovatko tehdyt tai suunnitellut työt yhteisön ympäristönsuojeludirektiivien mukaisia? Michel Barnier'n komission puolesta antama vastaus (19. heinäkuuta 2002) Ranskan alueviranomaisilta saatujen tietojen mukaan arvoisan parlamentin jäsenen mainitsema hanke ei ole saanut rakennerahastojen osarahoitusta.
KIRJALLINEN KYSYMYS E-1809/02 esittäjä(t): Mihail Papayannakis (GUE/NGL) komissiolle. Neda-joen uomassa harjoitettava toiminta.



Virallinen lehti nro 309 E , 12/12/2002 s. 0166 - 0167



KIRJALLINEN KYSYMYS E-1809/02 esittäjä(t): Mihail Papayannakis (GUE/NGL) komissiolle (24. kesäkuuta 2002) Aihe: Neda-joen uomassa harjoitettava toiminta Messinian läänin paikallisten elinten ja asukkaiden esittämien valitusten mukaan Neda-joen uomasta otetaan hiekkaa ja soraa ja sinne heitetään hankkeen Messinian läänin tien n:o 29 parantaminen (osuudet SidirokastroAvlonaPlatanialäänin raja), toinen vaihe puitteissa joen viereen rakennettavan tien rakennusjätteitä, millä on kielteisiä vaikutuksia ympäristöön ja alueen biodiversiteettiin. Ottaen huomioon, että kyseistä hanketta rahoitetaan EU:n määrärahoilla, voisiko komissio tutkia, missä määrin nämä toimenpiteet ovat Euroopan unionin ympäristölainsäädännön mukaisia ja lisäksi kertoa, onko hankkeen ympäristövaikutuksista laadittu arviointia? Michel Barnier'n komission puolesta antamayhteinen vastauskirjallisiin kysymyksiin E-1808/02 ja E-1809/02 (19. heinäkuuta 2002) Vastuu rakennerahastoista osarahoitettujen ohjelmien hankkeiden valinnasta kuuluu toimivaltaisille jäsenvaltioiden viranomaisille tai alueviranomaisille. Kreikan viranomaisten saamien tietojen mukaan silloin, kun päätös kyseessä olevan hankkeen sisällyttämisestä vuosia 19941999 koskevan toisen yhteisön tukikehyksen mukaiseen Peloponnesoksen alueelliseen toimintaohjelmaan tehtiin, Kreikan ympäristöministeri myönsi poikkeuksen Messinian lääninhallitukselle (nomos) velvoitteesta tehdä ympäristövaikutuksia koskeva tutkimus. Poikkeuksen edellytyksenä oli eräiden ympäristönsuojelua koskevien määräysten noudattaminen, joista ilmoitettiin selkeästi lopulliselle tuensaajalle. Hankkeen toteuttamisen aikana sekä edellä mainittu ministeri että alueviranomaiset tekivät paikalla useita tarkastuksia ja vierailuja tarkastaakseen mm. näiden edellytysten täyttymisen. Tarkastuksissa kävi ilmi, että vaadittuja määräyksiä ei ollut noudatettu tyydyttävällä tavalla. Tämän vuoksi tammikuussa 2001 ohjelman täytäntöönpanosta vastaava alueellinen yksikkö keskeytti työt ja kehotti sopimuksen tekijää suorittamaan eräitä lisätutkimuksia, jotka muodostaisivat teknisen perustan työn loppuunsaattamiselle ja paikan kunnostamiselle.